У самы росквіт, у 80-я гады, у раёне дзейнічала ўжо 35 кінаўстановак, у тым ліку дзве гарадскія ў Клічаве і на лесапункце, перасоўныя, стацыянарныя, а яшчэ ў Ганчанскай, Пярэкальскай, Дзмітраўскай, Максімавіцкай, Востраўскай і іншых школах. Двойчы на тыдзень з Бабруйскага кінапракату на кінаўстаноўкі раёна завозілі новыя мастацкія, дакументальныя кінастужкі, мультфільмы для дзяцей. Адзін добры фільм “хадзіў” па раёне да двух с паловай месяцаў, таму што гледачы на яго былі паўсюдна. Людзі любілі выходзіць “у свет”, любілі мець зносіны. Работнікі раённай кінасеткі паставілі справу так, што ў пачатку 80-х загадам Дзяржкіно за “дасягненне найлепшых рэзультатаў” былі прызнаны лепшымі ў рэспубліцы, нароўні з бабруйскім кінатэатрам “Таварыш” і старадарожскімі кінасеткамі.